SL Uradni list Evropske unije C 119/15

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 119/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„FIGUE DE SOLLIÈS“

ES št.: FR-PDO-0005-0544-30.03.2006

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Ime:

„Figue de Solliès“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

„Figue de Solliès“ je vijoličasta figa sorte Bourjassote Noire, ki se trži sveža in cela ter ima premer 40 mm ali več. Lupina nima pikov žuželk, razpok in odrgnin od listov. Figa „Figue de Solliès“, za katero je značilno ravnovesje kislih in sladkih okusov, ima ob pakiranju zajamčeno vsebnost sladkorja 14 °Brix ali več. To je trden, čvrst in prožen sadež v obliki potlačene kaplje vijoličaste barve s črnimi žilicami. Cvetišče je nežno in svetlozeleno, sredica je mesnata, bleščeča in sočna v barvi jagodne marmelade s številnimi drobnimi semeni bež barve. Ima eleganten, ne preveč izrazit vonj z zelenjavnimi in sadnimi toni lubenice, bele melone, jagode in drugih rdečih sadežev. Okus je poln ter uravnoteženo kisel in sladek, v ustih je občutek najprej hrustljav, nato se sadež z izrazitimi rastlinskimi in sadnimi aromami ter cvetnimi notami raztopi.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Pridelava in pakiranje morata biti opravljena na geografskem območju označbe.

3.6 Posebna pravila za rezanje, ribanje, pakiranje itn.:

Pakirajo in tržijo se v zabojčkih, v katerih je ena plast fig, ali na pladnjih, ki lahko vsebujejo največ 1 kg proizvoda, da se tako ohrani njegova kakovost. Serije, ki se tržijo, so homogene barve in velikosti.

Pakiranje se zaradi občutljivosti proizvoda obvezno izvaja na geografskem območju, tako da se ohranijo kakovost in značilnosti označbe. Fige so namreč sadje, ki na splošno slabo prenaša prevoz in morebitne udarce. Zato jih je treba čim manj prekladati in čim prej zapakirati v embalažo, ki preprečuje, da bi se stisnile (v zabojčke, v katerih je ena plast fig, ali na največ 1-kilogramske pladnje). Poleg tega je treba zaradi te omejitve fige zapakirati takoj po prebiranju, to je kar na kraju prebiranja, za kar je potrebno prav znanje pridelovalcev z geografskega območja.

3.7 Posebna pravila za označevanje:

Na vsaki enoti pakiranja je:

— ime zaščitene označbe porekla „Figue de Solliès“, izpisano z najmanj enako velikimi črkami, kot so največje črke na oznaki,

— navedba „appellation d’origine protégée“ (zaščitena označba porekla) tik pred imenom označbe ali tik za njim, brez vmesnih navedb,

— logotip „AOP Figue de Solliès“, ki ga je skupina registrirala pri INPI.

Poleg oznak morajo tudi spremni dokumenti in računi vsebovati ime označbe porekla in navedbo „zaščitena označba porekla“.

4. Kratka opredelitev geografskega območja:

Geografsko območje fige z označbo „Figue de Solliès“ je v departmaju Var na jugovzhodu Francije v regiji Provence-Alpes-Côte d’Azur. Geografsko območje obsega 15 občin, od teh dve le deloma. Gre za občine Belgentier, Carqueiranne, Cuers, La Crau, La Farlède, La Garde, Hyères, La Londe-Les-Maures, Pierrefeu-du-Var (odseki A1, A2, A3, A4, A5, B1, B2, B3, B4, C1, C2p, C3, D5p, D6p, E5, E6, E7, E8, E9, E10, E11, E12), Puget-Ville (odseki A1, A2, A3, A4, A5, A6, A7, A8, A9, B1, B2, B3, B4, C, D1, D2, D3, D4, E1, E2, E3, E4, F10), Le Pradet, Solliès-Pont, Solliès-Toucas, Solliès-Ville in La Valette-du-Var.

Za delno vključene občine je na sedežu občine shranjen zemljevid z opredeljenimi mejami geografskega območja.

To območje je opredeljeno na podlagi več meril: geografskih (med metamorfnim območjem Maures na vzhodu in apnenčastimi hribi Provanse na zahodu), podnebnih (padavine, vlaga, Winklerjev kazalnik), geoloških (bolj ali manj spremenjene plasti peščenca in pelitov rdeče ali vinsko rdeče barve), pedoloških (globoka rjava prst s kamenjem) in meril, povezanih z uporabo (sorta in praktično znanje).

5. Povezanost z geografskim območjem:

5.1 Posebnosti geografskega območja:

Od srednjega veka je gojenje fig v kotlini Solliès, kjer idealne razmere omogočajo, da fige v celoti razvijejo svoje kakovosti in značilnosti, zelo uspešno. Konec 19. stoletja je kotlina Solliès zaradi pridelave fig postala pravi „provansalski vrt“, kot je poetično opisana v časopisu Le Petit Marseillais 14. avgusta 1898. Po kmetijskih statističnih podatkih departmaja Var je bilo v kantonu Solliès leta 1903 pridelanih 1 100 ton fig. Trgovina s figami „Figue de Solliès“ pa se je resnično razvila konec 19. in predvsem na začetku 20. stoletja ter za zadovoljevanje francoskih kupcev izkoristila železniške povezave, kot je to leta 1962 opisal Roger Livet v knjigi Habitat Rural et structures agraires en Basse Provence (Podeželska naselja in poljedelske strukture v spodnji Provansi).

Celotno geografsko območje leži na jugozahodnem koncu permske depresije severno od gričevja Maures in toulonske pokrajine. Pokriva srednje visoke in nizke kotline ob rekah Gapeau in Réal Martin, ki tvorijo valovito ravnino. Kotlino Solliès obdajajo hribi ali griči, zato ima posebno podnebje. To je vroče sredozemsko podnebje, ugodno za gojenje fig, s povprečno letno količino padavin od 700 do 800 mm ter zelo redkimi pozebami. Kotlina Solliès je na tektonskem stičišču med metamorfnim območjem Maures na vzhodu in apnenčastim območjem Provanse na zahodu. Za večji del tega območja so značilne bolj ali manj spremenjene plasti peščenca in pelitov rdeče ali vinsko rdeče barve. Produkti spreminjanja teh permskih kamnin so večinoma (severni rob in osrednji del) pomešani z veliko količino blatno-peščenih ali peščeno-blatnih naplavin in apnenčastih kamnov. Vzhodni rob kotline pokrivajo peščeno-blatne ali blatno-peščene naplavine z več ali manj kremenastega kamenja. Za nasade fig je značilna aluvialna blatna ali blatno-peščena zemlja z več ali manj kamenja, ki je globoka, dobro odcedna, z zmerno vsebnostjo apnenca in je nastala na aluvialno-koluvialnih naplavinah.

Za geografsko območje je značilna tudi prevlada sorte fige Bourjassotte Noire, ki jo na tem območju gojijo v skladu s tradicionalnimi običaji. Sorta Bourjassotte Noire se prideluje skoraj izključno na geografskem območju označbe „Figue de Solliès“. Po podatkih za Bassin Rhône Méditerranée (BRM), odsek Sadje in zelenjava, za leto 2006 je bilo na opredeljenem geografskem območju pridelanih 90 % fig sorte Bourjassotte Noire, pridelanih v Franciji. Figa „Figue de Solliès“ pokriva 74 % skupne površine nasadov fig in obsega 77 % fig, pridelanih na območju geografske označbe.

5.2 Posebnosti proizvoda:

Značilnosti

Figa „Figue de Solliès“ je večja od povprečno velikih fig na evropskem trgu. Figa „Figue de Solliès“ je namreč velika najmanj 40 mm. Njen izvirni okus se kaže kot odlično ravnovesje med kislimi in sladkimi okusi, ki je edinstveno v Evropi. Sorta Bourjassotte Noire raste, sicer redkeje, tudi na drugih območjih pridelave in čeprav so fige, pridelane zunaj območja geografske označbe, videti enake, nimajo posebnega okusa fige „Figue de Solliès“. Izvirni okus fige „Figue de Solliès“ se kaže kot odlično ravnovesje med kislimi in sladkimi okusi, medtem ko pri figah sorte Bourjassotte Noire, pridelanih na drugih območjih pridelave, kisli okusi prevladajo nad sladkimi ali pa te fige zaradi prezgodnjega obiranja nimajo tako bogatih organoleptičnih lastnosti. To ravnovesje kislih in sladkih okusov zagotavlja vsebnost sladkorja najmanj 14 °Brix v fazi pakiranja.

Povpraševanje po teh figah je veliko tudi zaradi njihove obstojnosti, saj se v dobrih pogojih ohranijo več dni (nerazpočen sadež).

Figa „Figue de Solliès“ se prepozna po obliki potlačene kaplje vijoličaste barve s črnimi žilicami (najmanj 80 % lupine je vijoličaste barve), trdnosti, relativni čvrstosti, prožnosti, sočnosti in bleščeči sredici.

Sloves

Posebnosti pokrajine dajejo figi „Figue de Solliès“ organoleptične lastnosti, ki pokuševalca ne razočarajo. Figa „Figue de Solliès“ uživa sloves, ki daleč presega območje označbe. Naprodaj je na lokalnih stojnicah in nacionalnih trgih. Najdemo jo zlasti v Lyonu in Parizu, kjer uživa velik sloves, pa tudi v Švici in Nemčiji. Poleg tega jo je od začetka sedemdesetih let mogoče kupiti tudi v veleblagovnicah.

Zaradi prestiža je figa „Figue de Solliès“ zelo cenjena tudi v gastronomiji. Ugledne restavracije ponujajo številne jedi iz fige „Figue de Solliès“ kot priloge k sladkim in slanim jedem. Sloves fige „Figue de Solliès“ se kaže tudi v kuharskih rubrikah ženskih revij in kuharskih zbirkah, ki ponujajo številne recepte za jedi iz teh fig. Največjo čast je figi „Figue de Solliès“ izkazal veliki provansalski kuharski mojster Guy Gedda, ki je leta 2004 objavil knjigo, v celoti posvečeno tej figi, z naslovom La Magie de la Figue dans la Cuisine Provençale (Čar fige v provansalski kuhinji), kar je največji dokaz vse večjega slovesa fige „Figue de Solliès“.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Kotlino Solliès obdajajo hribi ali griči, zato ima posebno podnebje. To je vroče sredozemsko podnebje, ugodno za gojenje fig, s povprečno letno količino padavin od 700 do 800 mm ter zelo redkimi pozebami. Razkošna obsijanost s soncem, povezana s tem podnebjem, zagotavlja refraktometrične vrednosti 14 °Brix ali več ves čas obiranja plodov. Geološko so za kotlino Solliès značilna zelo mešana tla s prevladujočo aluvialno blatno-peščeno zemljo zdravega profila in dobrim vodnim potencialom, ki drevesu zagotavljajo hitro rast in ozelenitev, kar prispeva k bogatemu okusu fige „Figue de Solliès“ ter ravnovesju med kislimi in sladkimi okusi. Ta tla vsebujejo malo apnenca (manj kot 20 %), kar zagotavlja pridelek mesnatih in sočnih fig, večjih od 40 mm, zaradi dokazane bogate vsebnosti mineralov pa imajo tam pridelane fige bogat okus.

Tem naravnim razmeram, ugodnim za gojenje fig, se pridružuje še tradicionalno znanje, ki se kaže zlasti pri sajenju, obrezovanju, namakanju, obiranju, prebiranju in pakiranju. To znanje s področja sadjarstva se izraža v majhnih, tako imenovanih „žepnih“ sadovnjakih in obiranju (med 15. avgustom in 15. novembrom), ki ga opravlja veliko delavcev, posebej usposobljenih za ročno obiranje neposredno z drevesa v najboljši fazi zrelosti (obiranje se začne, ko ima 80 % fig najmanj 80 % lupine vijoličaste barve). Tako figa „Figue de Solliès“ postane značilno prožna, sočna in bleščeča. Lokalno znanje se v celoti izkaže tudi med prebiranjem in pakiranjem tega posebej občutljivega sadja.

Zaradi vseh teh ugodnih dejavnikov je figa „Figue de Solliès“ na prvem mestu med figami, pridelanimi v Franciji, saj pokriva skoraj 58 % nacionalne pridelave ali več kot 1 900 ton na leto.

Sklic na objavo specifikacije:

(Člen 5(7) Uredbe (ES) št. 510/2006)

https://www.inao.gouv.fr/fichier/CDCFigueDeSollies.pdf

(1) UL L 93, 31.3.2006, str. 12.